Diari Oficial de la Generalitat Valenciana


Sumari del DOGV 6033, del 11-06-2009 (2009/6656)

ORDRE de 3 de juny de 2009, de la Conselleria de Benestar Social, per la qual es convoquen beques per a la realització de pràctiques de perfeccionament formatiu en les distintes unitats administratives d'esta Conselleria.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6033

Data del DOGV
:   11-06-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/6656


Data del document
:   03-06-2009

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDRE de 3 de juny de 2009, de la Conselleria de Benestar Social, per la qual es convoquen beques per a la realització de pràctiques de perfeccionament formatiu en les distintes unitats administratives d'esta Conselleria. [2009/6656]
La Conselleria de Benestar Social convoca la concessió de 19 beques per a la realització de pràctiques de perfeccionament formatiu, a fi de facilitar la formació complementària, l'adquisició de noves aptituds i el perfeccionament curricular de jóvens amb titulació universitària, en l'àmbit de l'administració pública valenciana.
L'anterior actuació es troba arreplegada en els objectius i activitats del programa 311.10, Direcció i Servicis Generals, amb suficient consignació pressupostària en els Pressupostos de la Generalitat per a l'exercici 2009.
En virtut de les facultats que em conferix el Decret 161/2008, de 17 d'octubre, del Consell, pel qual s'aprova el Reglament Orgànic i Funcional de la Conselleria de Benestar Social, l'article 28 de la Llei 5/1983, de 30 de desembre, del Consell i segons el que establix el Decret 108/1992, de 6 de juliol, del Govern Valencià, pel qual es regula la concessió de beques, i també la Llei 38/2003, de 17 de novembre, General de Subvencions,
ORDENE
Article 1
Procedir a la convocatòria de concurs públic per a la concessió d'un màxim de 19 beques per a la realització de pràctiques de perfeccionament formatiu en les diferents unitats administratives de la Conselleria de Benestar Social i aprovar les bases que s'adjunten com a annex I, per les quals es regix esta convocatòria, i també el model de sol·licitud i de declaració responsable que s'inserixen com annexos II i III, respectivament.
Article 2
Les ajudes tindran un import brut màxim global de 53.880,00 euros, que s'imputaran a càrrec de l'aplicació pressupostària 39.35.56.4183.502.15.1, línia de subvenció T1819, «Beques de formació per a persones postgraduades», dels Pressupostos de la Generalitat per a l'exercici 2009.
Les ajudes concedides per mitjà d'esta ordre no cal notificar-les a la Comissió Europea, atés que no reunixen requisits de l'article 87.1 del Tractat Constitutiu de la Comunitat Europea, segons el Decret 147/2007, de 7 de setembre, del Consell, en no afectar la competència en raó a la qualitat del beneficiari i a fi de l'ajuda.
Article 3
Correspondrà al sotssecretari de la Conselleria de Benestar Social la resolució de la convocatòria en un termini màxim de tres mesos des de la publicació d'esta ordre, i també la facultat d'adoptar les resolucions necessàries per al seu desplegament i execució, d'acord amb el que disposa l'apartat 1.h de l'article 5 del Decret 108/1992, de 6 de juliol, del Govern Valencià, pel qual es regula la concessió de beques, i en la Resolució de 27 de febrer de 2009, del conseller de Benestar Social i vicepresident tercer del Consell, sobre delegació de l'exercici de competències en determinats òrgans de la Conselleria.
DISPOSICIÓ FINAL
Primera
Esta ordre entrarà en vigor l'endemà de la seua publicació en el Diari Oficial de la Comunitat Valenciana.
Segona
Contra esta ordre podrà interposar-se recurs potestatiu de reposició davant el conseller de Benestar Social, en el termini un mes comptat a partir de l'endemà de la seua publicació, de conformitat amb el que es disposa en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, dins el termini de dos mesos a comptar des de l'endemà de la seua publicació, d'acord amb el que es preveu en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
València, 3 de juny de 2009
El conseller de Benestar Social i vicepresident tercer del Consell,
JUAN GABRIEL COTINO FERRER
ANNEX I
Bases de la convocatòria per a la concessió d'un màxim de 19 beques per a la realització de pràctiques de perfeccionament formatiu en les distintes unitats administratives de la Conselleria de Benestar Social.
Primera. Objecte
Esta convocatòria té com a objecte la concessió d'un màxim de 19 beques, a realitzar en les distintes unitats administratives de la Conselleria de Benestar Social, per a facilitar la formació pràctica de jóvens universitaris.
Segona. Classe de beques, nombre i titulació exigida
Els aspirants hauran d'estar en possessió de la titulació que a continuació s'expressa, segons la classe de beca que sol·liciten:
- Classe A: Llicenciats en Dret o en Economia; nombre de beques, 6
- Classe B: Diplomats en Treball Social, en Acció Social o en Educació Social; nombre de beques, 13
Tercera. Dotació, durada i pagament de les beques
1. Cada una de les beques de la classe a està dotada amb mil euros (1.000,00 €) bruts mensuals i cada una de les beques de classe B està dotada amb nou-cents vint euros (920,00 €) bruts mensuals. D'estes quantitats es practicaran les retencions legals oportunes, i l'import brut total de les 19 beques és de cinquanta-tres mil huit-cents huitanta euros (53.880,00 €), que es pagaran a càrrec de l'aplicació pressupostària 46.24.57.6239.393.08.0, línia de subvenció T1819, dels Pressupostos de la Generalitat per a l'exercici 2009.
2. L'import de la beca s'abonarà mensualment per la Conselleria de Benestar Social, prèvia certificació del cap del servici on el becari realitze la pràctica.
3. El període de gaudi de les beques començarà el dia indicat en la resolució d'esta convocatòria, la qual serà publicada en el Diari Oficial de la Comunitat Valenciana, i acabarà el 31 de desembre de 2009. L'esmentat període no començarà en tot cas abans de l'1 d'octubre de 2009.
No obstant això, tal període podrà prorrogar-se a l'exercici 2010 i fins a un màxim de 12 mesos inclòs el període de pròrroga, sempre que existisca consignació pressupostària adequada i suficient en el pressupost de la Generalitat per al mencionat exercici.
El sotssecretari de la Conselleria podrà ajustar les condicions de la pròrroga de les beques a la consignació pressupostària existent, bé acurtant el període de realització de les mateixes, bé ampliant o reduint el seu nombre, tot això sense sobrepassar el límit temporal de dotze mensualitats de compliment de la beca.
Quarta. Requisits dels sol·licitants
Podran optar a l'obtenció d'una beca els que reunisquen els requisits següents:
a) Tindre nacionalitat espanyola i veïnat administratiu en qualsevol municipi de la Comunitat Valenciana.
b) Tindre coneixements suficients en alguna de les llengües oficials de la Comunitat Valenciana, aspecte que es verificarà en el procés de selecció.
c) Estar en possessió, després de 2003, d'una de les titulacions universitàries expressades en la base segona, segons la classe de beca que se sol·licite.
d) No tindre atorgada, en el moment en què se li concedisca la beca, qualsevol altra beca o ajuda que poguera concedir-se per la mateixa o semblant activitat.
e) Estar al corrent de les obligacions fiscals i de la Seguretat Social i complir amb les bases de la convocatòria i la resta de normes que siguen aplicables, en particular amb les obligacions de reintegrament de les subvencions per deutes amb l'administració.
f) No haver gaudit de beques d'idèntic o semblant objecte al d'esta convocatòria per un període superior a 24 mesos.
g) No patir malaltia o estar afectat per limitació física o psíquica que siga incompatible amb l'exercici de la beca.
Cinquena. Formalització i termini de presentació de sol·licituds
1. Les persones aspirants a la beca presentaran una sol·licitud segons el model que es detalla en l'annex II, en el termini de 15 dies hàbils a comptar des de l'endemà de la publicació d'esta ordre en el Diari Oficial de la Comunitat Valenciana,.
2. Els candidats hauran de presentar l'esmentada sol·licitud en el Registre General de la Conselleria de Benestar Social (passeig de l'Albereda, núm. 16, de València, CP 46851) o en el de les seues direccions territorials d'Alacant, Castelló i València (síties respectivament al carrer del Teatre, núm. 37, CP 03707; avinguda del germans Bou, núm. 81, CP 12749, i avinguda del baró de Càrcer, núm. 36, CP 46029), o en qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, adjuntant a l'esmentada sol·licitud la documentació següent:
2.1. Fotocòpia compulsada del document nacional d'identitat (DNI).
2.2. Documentació que acredite que l'aspirant residix en la Comunitat Valenciana.
2.3. Fotocòpia compulsada del títol universitari d'acord amb la beca que se sol·licite.
2.4. Currículum, en el qual es faran constar les dades personals, data i lloc de naixement, domicili a l'efecte de notificacions, telèfons, correu electrònic, i també les dades acadèmiques i professionals.
Els sol·licitants acreditaran les titulacions, cursos i mèrits que s'hagen al·legat en el currículum i que tinguen relació amb el barem que s'especifica en la base sisena d'esta convocatòria, per mitjà de:
a) Fotocòpia compulsada del títol o expedient acadèmic amb expressió de la nota mitjana oficial o del dipòsit de les taxes per a l'expedició del títol, si és el cas.
b) Certificats o acreditacions dels mèrits i cursos al·legats en el currículum i que tinguen relació amb el barem que s'especifica en la base sisena.
Tots els mèrits que s'al·leguen en el currículum hauran de ser acreditats documentalment, per mitjà d'original o fotocòpia compulsada, en el moment de presentació de les sol·licituds.
No es tindrà en compte cap mèrit al·legat que no estiga justificat documentalment.
El compliment dels mèrits s'entendrà referit a la data d'acabament del termini de presentació de sol·licituds.
2.5. Certificat administratiu expedit per autoritat competent que acredite estar al corrent de les obligacions fiscals i de Seguretat Social.
2.6. Declaració responsable (el model del qual figura com a annex III) de no estar sotmés en cap prohibició per a obtindre la condició de beneficiari d'estes beques, assenyalades en l'article 13 de la Llei 38/3003, de 17 de novembre, General de Subvencions, i del compliment d'obligacions de reintegrament de subvencions que, si és el cas, se li hagueren exigit, i també d'estar al corrent de les obligacions fiscals i de Seguretat Social i complir amb les bases de la convocatòria i la resta de normes que siguen aplicables; de no ser beneficiari de cap altra beca que poguera concedir-se per la mateixa o semblant activitat; de no ser beneficiari d'ajudes, i de no mantindre relació laboral que supose concurrència amb l'exercici de la beca.
2.7. Documentació que acredite que l'aspirant té cobertura sanitària.
2.8. Documentació que acredite que l'aspirant no patix malaltia que impedisca l'exercici de la beca.
3. Serà causa d'exclusió del procediment de selecció l'incompliment dels requisits assenyalats en la base quarta, i també la no realització de l'entrevista regulada en l'apartat 4 de la base sisena.
4. Si la sol·licitud no reunix totes les dades exigides o falta documentació acreditativa, es requerirà a l'interessat perquè, en un termini de deu dies hàbils, esmene la falta o acompanye els documents preceptius, amb indicació que, si així no ho fera, se'l tindrà per desistit de la seua petició, prèvia resolució, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En el termini d'esmena no s'admetrà documentació relativa a mèrits que no hagen sigut al·legats en el termini de presentació de sol·licituds.
Sisena. Mèrits i valoració
La selecció dels becaris estarà determinada per la puntuació obtinguda per l'aplicació del barem següent (puntuació màxima, 20 punts):
1. Expedient acadèmic, que es valorarà d'acord amb la qualificació mitjana de l'expedient, segons el certificat acadèmic: fins a 10 punts.
2. Coneixements de valencià: fins a 1 punt.
3. Coneixements d'idiomes comunitaris: fins a 3 punts.
4. Entrevista, que es realitzarà sobre el currículum aportat, expectatives formatives i aptituds personals per a l'exercici de la beca en l'administració pública valenciana: fins a 6 punts.
Setena. Comissió avaluadora
1. Per a l'examen de les sol·licituds de beques es constituirà una comissió avaluadora que estarà presidida per la secretària general administrativa de la Conselleria de Benestar Social, i en formaran part com a vocals:
- El cap de l'Àrea de Planificació i Estudis
- El cap de l'Àrea del Gabinet Tècnic
- El cap del Servici de Gestió de Personal i Assumptes Generals
- El cap del Servici de Coordinació i Ordenació Administrativa.
- Un tècnic de la Sotssecretaria, que actuarà com a secretari
2. Els membres de la Comissió Avaluadora podran delegar la seua participació i podran ser assessorats, en tot cas, pel personal tècnic o professional que es considere necessari, que podrà assistir amb veu però sense vot.
3. A efectes organitzatius i amb l'objecte d'agilitzar el procés de selecció, la Comissió Avaluadora podrà dividir-se en subcomissions, amb un quòrum mínim de tres membres. Estes actuacions s'incorporaran per la comissió en una acta definitiva.
4. La Comissió adaptarà el seu funcionament al que establix esta convocatòria i, de manera subsidiària, a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. La Comissió, dins les normes de funcionament d'esta convocatòria, interpretarà i evacuarà les qüestions que se susciten amb vista al compliment del procés de selecció dels becaris.
Huitena. Procediment de selecció
1. A la vista dels documents aportats, la Comissió Avaluadora valorarà els mèrits que d'aquells efectivament es deduïsquen, d'acord amb les bases quarta, cinquena i sisena.
2. Acabat el procés de valoració dels mèrits, s'elaborarà una llista provisional amb expressió dels aspirants exclosos del procediment i ordenada segons la puntuació provisional obtinguda.
3. Així mateix, vist el nombre d'aspirants de la llista provisional, el nombre de beques oferides i la necessitat de comptar amb una borsa de reserva, la Comissió citarà per a la realització de l'entrevista prevista en l'apartat 4 de la base sisena als aspirants que figuren per damunt d'una determinada puntuació.
4. La llista provisional ordenada segons la puntuació obtinguda, amb expressió dels aspirants exclosos, i la relació d'aspirants convocats per a l'entrevista que s'ha de realitzar, s'exposaran al tauler d'anuncis de la Conselleria i als de les seues direccions territorials durant 10 dies per a la fase d'al·legacions.
5. Els aspirants convocats a l'entrevista i que no compareguen es consideraran exclosos del procediment de selecció.
6. Els supòsits d'empat es resoldran a favor de l'aspirant que tinga millor nota mitjana oficial en el seu expedient acadèmic.
7. Transcorregut el termini d'al·legacions i realitzades les entrevistes, la Comissió Avaluadora elaborarà una proposta d'adjudicació de les beques, que contindrà, per a cada classe de beca, la relació de beneficiaris i una borsa de reserva, per ordre de puntuació.
Novena. Concessió
1. El sotssecretari de la Conselleria de Benestar Social dictarà una resolució en què s'adjudiquen les beques i es constituïsca una borsa de reserva per classe de beca i ordre de puntuació a què es referix la base huitena.
2. La resolució de concessió es publicarà en el Diari Oficial de la Comunitat Valenciana, acte que produirà els efectes de notificació als interessats, d'acord amb els articles 58 i 59 de la Llei 30/1992, de 26 de novembre, de Règim Jurídic de l'Administracions Públiques i del Procediment Administratiu Comú.
Sense perjudici de l'anterior, la resolució s'exposarà al públic en la seu de la Conselleria de Benestar Social i en les seues direccions territorials.
3. En el cas d'existir disponibilitat pressupostària suficient, el sotssecretari de la Conselleria de Benestar Social podrà disposar l'assignació de noves beques de conformitat amb la borsa de reserva prioritzada existent.
4. La Conselleria de Benestar Social es reserva la facultat de deixar deserta, totalment o parcialment l'adjudicació de les beques convocades i d'interpretar el contingut d'estes bases.
Deu. Drets, obligacions i incidències dels becaris
1. La condició de becari no implica cap vinculació laboral o administrativa amb la Conselleria de Benestar Social i la seua concessió i aprofitament serà incompatible amb el gaudi d'altres beques, ajudes o treballs que suposen concurrència amb l'objecte i dedicació de les presents o que impedisca el compliment de les obligacions com a becari.
2. Amb anterioritat a la data d'inici del seu exercici les persones adjudicatàries de les beques hauran presentat la documentació que s'establix els apartats 2.5 i 2.6 de la base cinquena del present annex I.
3. Seran obligacions dels becaris:
a) Començar el gaudi de la beca el dia que s'assenyale. La no incorporació del beneficiari de la beca donarà lloc a la pèrdua de la condició de becari.
b) Exercir l'activitat objecte d'esta convocatòria, sota la supervisió del cap del servici en què realitze la pràctica formativa, amb un horari màxim de 35 hores setmanals.
El cap del servici o director del centre on exercisca el becari les pràctiques formatives ordenarà les activitats i delimitarà el nombre d'hores presencials durant el funcionament dels servicis, perquè quede acreditada la seua assistència, tot això segons els criteris del seu propi servici o centre i la formació que tinga el becari.
A més, programarà les activitats que calga desenvolupar en el departament, i actuarà com a tutor formatiu i avaluarà la seua activitat en la forma que es considere més convenient, atenent a les característiques d'este.
4. L'incompliment pel becari de les seues obligacions podrà donar lloc a la privació de la beca pel temps que quedara de gaudi, sense perjudici de les altres responsabilitats que resultaren exigibles.
5. Davant les incidències, renúncies, abandonaments o incompliments que deixen vacant una beca, es podrà procedir a adjudicar la beca segons l'ordre establit en la borsa de reserva que resulte del procés de selecció.
6. La Sotssecretaria de la Conselleria de Benestar Social resoldrà les incidències que es produïsquen durant el període de gaudi de les beques, i podrà deixar sense efecte estes o modificar el seu exercici, amb un informe previ de la Comissió Avaluadora, intervenint l'audiència de l'interessat i vist l'expedient contradictori, en els supòsits d'incompliment de les obligacions, no realitzar l'activitat que va motivar la concessió o deixar de reunir els requisits exigits en esta convocatòria.
Onze. Suspensió de la beca
1. En cas de malaltia que impedisca la realització de la pràctica formativa, pel sotssecretari es podrà concedir una suspensió temporal de la beca, per un període màxim de dos mesos. Si transcorregut l'esmentat termini no es produïx la incorporació a l'exercici de la beca, el sotssecretari podrà resoldre procedint a cobrir-la segons l'ordre establit en la borsa de reserva existent.
2. En cas de maternitat, adopció o acolliment l'esmentada suspensió podrà estendre's per a la mare, a petició de la interessada, fins a un període de quatre mesos.
3. La suspensió comporta la interrupció de la dotació econòmica de la beca, i el seu abonament es reprendrà amb la incorporació a la pràctica formativa.
4. El període de suspensió de la beca no serà comptabilitzat com de gaudi d'esta, a l'efecte del que s'ha regulat en l'apartat f de la base quarta.
Dotze. Assegurança d'accident
La Conselleria de Benestar Social subscriurà amb una entitat asseguradora una pòlissa d'assegurança combinada d'accident individual, de la qual seran beneficiàries les persones adjudicatàries de les beques.